**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predseda Národnej rady Slovenskej republiky požiadal vládu Slovenskej republiky o zaujatie stanoviska k návrhu poslancov Národnej rady Slovenskej republiky Milana Vetráka a Petra Libu na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony (tlač 1186) (ďalej len „poslanecký návrh zákona“).

Na rokovanie Legislatívnej rady vlády Slovenskej republiky a vlády Slovenskej republiky materiál z hľadiska vecnej príslušnosti predkladá minister dopravy a výstavby Slovenskej republiky.

Ministerstvo dopravy a výstavby Slovenskej republiky k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je zlepšiť postavenie verejnosti a jej aktívnu participáciu v procese prijímania územnoplánovacej dokumentácie a priznať zastupiteľstvám samosprávneho kraja, obce, mesta a v Bratislave a Košiciach aj zastupiteľstvám ich mestských častí právomoc schvaľovať podnety na obstaranie územnoplánovacej dokumentácie a podnety na jej aktualizáciu a premietnuť povinnosť obstarať takúto dokumentáciu župnému, obecnému a mestskému úradu (magistrátu) aj do stavebného zákona.

Návrh zákona posilňuje postavenie verejnosti po vzore právnej úpravy v Českej republike prostredníctvom zástupcu verejnosti, ktorý bude zastupovať verejnosť na prerokovaní spoločnej pripomienky verejnosti pred orgánom územného plánovania, ktorý prerokúva návrh územnoplánovacej dokumentácie. Povinnosť prerokovať pripomienky so zástupcom verejnosti sa v zásade rovná rozporovému konaniu s tým rozdielom, že ak sa rozpory nepodarí odstrániť, neznamená to zablokovanie územnoplánovacej dokumentácie v ďalšom procese schvaľovania.

Návrh zákona priznáva uvedeným zastupiteľstvám právomoc prijímať uznesenia k územnoplánovacej dokumentácii, ktoré bude župný, obecný alebo mestský úrad (magistrát) povinný vykonať (obstarať nový územný plán alebo jeho zmeny a doplnky) za predpokladu, že tým nebude prekročená územná pôsobnosť orgánu, ktorý ho schválil, a že nie je v rozpore so zákonom, inak bude môcť predseda samosprávneho kraja, primátor alebo starosta využiť sistačné právo podľa platnej legislatívy. Takéto oprávnenie zastupiteľstiev sa premieta aj do stavebného zákona.

**Stanovisko**

Ministerstvo dopravy a výstavby Slovenskej republiky zaujíma k poslaneckému návrhu zákona nasledujúce stanovisko:

**K vlastnému materiálu**

**Zásadná pripomienka**

V Čl. I žiadame vypustiť body 1 až 8.

Odôvodnenie:

Súčasné znenie § 17 ods. 2 písm. a) zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov ustanovuje, že orgány územného plánovania obstarávajú územnoplánovaciu dokumentáciu z vlastného podnetu. V praxi to znamená, že orgány územného plánovania sa pri obstarávaní územnoplánovacej dokumentácie zaoberajú aj podnetmi poslancov zastupiteľstva. Uvedeným návrhom v bodoch 1 a 2 sa zavádza právna úprava, ktorá je nad rámec ustanovení zákona č. 200/2022 Z. z. o územnom plánovaní.

V bodoch 3 až 7 ide o nadbytočnú právnu úpravu , keďže § 20 ods. 3 stavebného zákona ustanovuje prerokovať zadania územného plánu s verejnosťou účinnou formou a spôsobom, ktorý je v mieste obvyklý. Rovnako § 21 až 23 (koncept, návrh územnoplánovacej dokumentácie a návrh územného plánu zóny) ustanovujú spôsob a formu prerokovania s verejnosťou, aj pri aktualizácií územného plánu.

Stavebný zákon ustanovuje postavenie verejnosti v procese pripomienkovania územnoplánovacej dokumentácie, kde proces participácie je dostatočne zabezpečený. Verejnosť je oprávnená podávať pripomienky v procese prerokovania.

V bode 8 § 23a sa zavádza administratívna povinnosť, ktorá spomalí proces obstarávania územnoplánovacej dokumentácie. V prípade obstarania územného plánu Bratislavy alebo územného plánu regiónu bude zabezpečenie 10% obyvateľov príslušného volebného obvodu veľmi problematické, a to aj v prípade obstarávania územného plánu zóny, ktorej územie presiahne volebný obvod. V § 23a ods. 4 sa navrhuje ďalšia administratívna povinnosť pre orgán územného plánovania, v prípade pochybností rozhodnúť, či má dotknutá osoba postavenie zástupcu verejnosti, ktorá je v rozpore s prebiehajúcou prípravou novely stavebného zákona, ktorú predkladá Ministerstvo dopravy a výstavby Slovenskej republiky ako svoj iniciatívny návrh. Podnetom na jej spracovanie a predloženie je požiadavka na skrátenie doby prípravy stavieb, najmä doby administratívneho posudzovania.

**Medzirezortné pripomienkové konanie**

Poslanecký návrh zákona bol predmetom medzirezortného pripomienkového konania v dňoch od 6. októbra 2022 do 14. októbra 2022, v rámci ktorého bolo uplatnených 30 pripomienok, z čoho 16 bolo zásadných.

Hlavné mesto Slovenskej republiky Bratislava uplatnilo k poslaneckému návrhu zákona päť zásadných pripomienok. V prvej zásadnej pripomienke navrhuje poslanecký návrh zákona neschváliť. V ďalších zásadných pripomienkach navrhuje vypustiť v čl. I body 1 až 10, ako aj čl. II až V.

Košický samosprávny kraj uplatnil jednu obyčajnú pripomienku a šesť zásadných pripomienok, ktoré uplatnil k čl. I bodom 3 až 9. Ministerstvo dopravy a výstavby Slovenskej republiky taktiež navrhuje vypustiť tieto body, okrem bodu 9, ktorý sa však viaže na predchádzajúce body.

Únia miest Slovenska uplatnila k poslaneckému návrhu zákona tri zásadné pripomienky, v ktorých uvádza, že nie je dôvod novelizovať stavebný zákon a tvrdí, že súčasná právna úprava v dostatočnej miere umožňuje participáciu verejnosti v procese schvaľovania územnoplánovacej dokumentácie.

Žilinský samosprávny kraj uplatnil jednu obyčajnú a dve zásadné pripomienky. V zásadných pripomienkach navrhujú vypustiť v čl. I body 1 a 2, čo navrhuje aj Ministerstvo dopravy a výstavby Slovenskej republiky.

Ministerstvo kultúry Slovenskej republiky s obyčajnou pripomienkou podporuje stanovisko Ministerstva dopravy a výstavby Slovenskej republiky uvedené v predkladacej správe.

K poslaneckému návrhu zákona Ministerstvo vnútra Slovenskej republiky uplatnilo dve, Ministerstvo pôdohospodárstva a rozvoja vidieka Slovenskej republiky päť a verejnosť štyri obyčajné pripomienky.

**Záver**

Ministerstvo dopravy a výstavby Slovenskej republiky odporúča vláde Slovenskej republiky vysloviť **nesúhlas** s poslaneckým návrhom zákona.